open-index/open-wikipedia-markdown huggingface dataset:
Martin Raschèr

**Martin Raschèr** (*1920; burgais da Zuoz, †10-2-2016) è sta in anteriur magister e scrivent rumantsch. El ha publitgà ses emprim cudesch cun passa 91 onns.

## Vita
Sco uffant illegitim è Martin Raschèr creschì si tar ses nons sin in bain puril a Zuoz.

Suenter il seminari scolastic a Cuira ha Raschèr frequentà la scola da sutuffiziers ed ha prestà durant trais onns servetsch militar. A partir dal 1943 ha el instruì a Termin (Trimmis) e lu a l'internat a Freienstein en il chantun Turitg. Dasper sia lavur da magister ha el fatg il studi da pedagogia curativa. Alura ha el durant 19 onns dà scola ad Arosa. Sin quai è Raschèr turnà a Freienstein, nua ch'el ha surpiglià la direcziun da l'internat. En quest post è el stà fin tar sia pensiun. Dapi lura viva el a Grub en il chantun Argovia.

## Ovra
Curt suenter sia pensiun il 1985 ha Martin Raschèr fatg in curs da scriver ed ha cumenzar a notar reminiscenzas per sia dunna e ses dus uffants; quai per tudestg damai che sia famiglia na sa betg rumantsch. 35 istorgias ha el rimnà en in pitschen carnet cun il titel *Seifenwasser* dal qual el ha regalà otg exemplars. In da quels exemplars ha el regalà ad in anteriur scolar che en il fratemp ha emprendì rumantsch e che ha intimà Raschèr da scriver si sias reminiscenzas per rumantsch. Pli tard ha el cumenzà da translatar sias istorgias en puter. «Pli ditg ch'jau ma fatschentava cun la translaziun e pli lev ch'ella gartegiava. Jau n’avev betg emblidà mia lingua materna! Ella era mo cupidada e stuvaiva vegnir svegliada» vegn el cità en *[[La Quotidiana]]*. Ils 18 da zercladur 2012 è cumparì ses cudesch biling puter-tudestg cun il titel *Ova da savun/Seifenwasser*.

## Publicaziuns
* *Ova da savun/Seifenwasser.* Chasa Editura Rumantscha, Cuira 2012

## Annotaziuns


## Colliaziuns
* Martin Raschèr tar la Chasa Editura Rumantscha (rumantsch, era disponibel per tudestg)
* *[https://web.archive.org/web/20121104034231/http://www.engadinerpost.ch/2012/10/istorgias-chi-vaun-cour.html Istorgias chi vaun a cour]* en *Engadiner Post/Posta Ladina* dals 31.10.2012 (consultà ils 09.11.2012)
* *[http://www.rtr.ch/home/novitads/archiv/2012/10/25/Emprim-cudesch-da-Martin-Rasch-r-cun-92-onns.html Emprim cudesch da Martin Raschèr cun 92 onns]*, ils 25.10.2012 tar Radiotelevisiun Svizra Rumantscha (consultà ils 26.10.2012)
* *[http://www.chasaeditura.ch/cm/images/stories/pressa/lq_18.06.2012.pdf In cudesch plain plaschair da vita – malgrà tut!]* en *La Quotidiana* dals 18.06.2012 (consultà ils 26.10.2012)
* *[http://www.suedostschweiz.ch/zeitung/ein-buch-voller-lebensfreude Ein Buch voller Lebensfreude]* en *Bündner Tagblatt* dals 12.06.2012 (consultà ils 26.10.2012)
Mariano Tschuor

**Mariano Tschuor** (* 4 da zercladur 1958 a Zignau, Trun) ei in schurnalist svizzer.

## Vita e carriera
Mariano Tschuor ei naschius ils 4 da zercladur 1958 a Zignau ella vischnaunca da Trun sco vischin da Rueun (ussa Glion) e da Laax. El ha passentau si'affonza e giuventetgna a Rueun. Da 1973 tochen 1978 ha el frequentau il gimnasi della scola claustrala a Mustér. Il 1978 ha el fatg in *stage* ella redacziun dalla Bündner Zeitung.

Da 1978 tochen 1980 ei Tschuor staus assistent per reschia e dramaturgia cun scolaziun d'actur el *Städtebundtheater* a Hof en Baviera. Denter 1980 e 1982 ha el occupau ils posts parzials sco dramaturg, actur ed assistent da reschia al teater municipal da Cuira e sco animatur da teater tier la Lia Rumantscha

Dapi 1982 eis el emploiaus tier la SRG SSR: da 1982 tochen 1989 sco redactur e moderatur tier Radio e Televisiun Rumantscha; da 1989 tochen 2003 sco redactur, moderatur e producent d'emissiuns tier Schweizer Fernsehen DRS a Turitg; da 2003 tochen 2009 manader da program e cauredactur tier RTR, da 2009 tochen 2014 directur dad RTR e commember dal directori dalla SRG. Dapi october 2014 eis el collavuratur el stab dil directur general ella direcziun generala dalla SRG SSR a Berna.
Code restrenschì e code elevà

**Code restrenschì** e **code elevà** èn denominaziun groppas per ils divers registers dal diever dal linguatg.

Il code restrenschi cumpeglia la lingua discurrida da mintga di ed è caracterisà d’in stgazi da pleds fitg simpel, frasas curtas e per part incumplettas, e betg adina grammaticala. Il code elevà descriva oercunter il linguatg pretensius e formal, sco el vegn p. ex. Pratitgà en scola u a chaschuns formalas. El è segna d’in stgazi da pleds elavurà, frasas pli lungas e grammaticalitad. Il code elevà s’exprima en il linguatg discurri formal ed en il linguatg da scrittira.
Uniun Rumantscha Grischun Central

L''''Uniun Rumantscha Grischun Central''' (URGC) è ina uniun territoriala affiliada a la Lia Rumantscha che tgira il territori da la Sutselva e dal Surmeir.

## Istorgia
La URGC  è naschida ils ils 20 da zercladur 2006 da la fusiun da l'Uniun Rumantscha da Surmeir (URS) e da la Renania sutsilvana ch'era activa en las regiuns Schons, Tumleastga, Mantogna.

## Colliaziuns
* 
* https://urgc.ch/
Fasa religius-confessiunala

La **fasa religius-confessiunala** è l'emprima fasa da la litteratura rumantscha che dura da ca. 1550 fin 1850. Ella è segnada dal cumbat confessiunal a partir da la Refurmaziun. La producziun litterara sa cumpona cunzunt da scrittiras religiusas.
Hom Strom

L**'Hom Strom** è in usit d'origin prectristian per la stgatschada da l'enviern che vegn pratitgà a Scuol. I sa tracta d'in *usit da fieu* cumparegliabel cun il trair schibettas a Dardin e Danis/Tavanasa.

Ins chanta a la fin da l'usit da fieu la *chanzun da l'Hom Strom*, scritta da l'autur e cabarettist Men Rauch ils onns 1950:
Nums locals celtics

Oriundamain era il territori actual dal rumantsch populà da Celts e probablamain be dal tut en l'ost dal Grischun era da Rets. Davart ina pussibla classificaziun dals Rets e da lur lingua èn ins intscherts. Ins suppona dentant che la lingua dals Rets n'era betg ina lingua indoeuropeica. Constataziuns garantidas n’èn strusch pussiblas causa ils paucs e fragmentars testimonis da quella lingua e cultura.
Ils pievels che vivevan sin il territori dal Grischun odiern èn vegnids suttamess durant la campagna militara dals Romans tras las Alps dal 15 a.C. Ils Romans han purtà la lingua latina en ils territoris suttamess (oravant tut en furma dal latin vulgar, il latin discurrì dal pievel e dals schuldads).
Quant spert che la latinisaziun è lura succedida n'è betg dal tut cler. En mintga cas sto quest process avair cuzzà tschientaners, sco era en auters territoris periferics da l’imperi roman. A la fin dal temp antic eran, tenor las enconuschientschas actualas, las linguas preromanas apparentamain mortas ora ed igl èn restads be paucs pleds d'emprest en las linguas neolatinas modernas, sco per exempel en il rumantsch. Quests emprests sa refereschan surtut a la terminologia dal puresser ed a terms specifics dal champ da flora e fauna sco era a la descripziun da la cuntrada (exempel: crap) ed a toponims (nums da lieus).
Grammaticas rumantschas

Grammaticas romontschas
Sursilvan: Spescha, A..: Grammatica sursilvana
Rumantsch grischun: Caduff, R./Caprez, U. N., Darms, G.: Grammatica per l’instrucziun dal rumantsch grischun
Paraulas e ditgas rumantschas

Il temp da raquintar paraulas en la cuminanza dal vitg eran las lungas sairas d'atun e d'enviern. La rimnada da paraulas ha cumenzà tar nus pir avant ca. 100 onns. Dapi lura fin al di dad oz èn dentant vegnidas rimnadas e documentadas passa 500 paraulas rumantschas e passa 1000 ditgas ord la Rumantschia. En il territori rumantsch han però raquintaders profilads pudì vegnir registrads anc en quest tschientaner.
Ils rumantschs dal grischun han rimnà bler dapli paraulas orginalas ch'ils Ladins dal Tirol u ils Friulans. En las regiuns refurmadas dal Grischun sa chattan paucs exempels da paraulas da tempra da legenda dal temp.
La ditga è bain la furma la pli simpla, forsa a furma genuina. Ella relata in eveniment extraordinari, succedì en in lieu inditgà precisamain. En ses nuschegl cuntegna ella il scherm per la novella.L'eveniment extraordinari po esser succedì avant onns ed onns. La ditga è localisada.
Quest fatg dat a l'enveniment ina tscherta realitad e forza. Ella na fa betg be starment ed anguscha, ella admonescha ed instruescha da guntgir greva culpa.
Ils umans da la ditga sentan dolur e tristezza, giaudan legria e sa storschan dal mal. Tranter las numerusas ditgas chatt'ins er bleras che sa cuntentan cun l'eveniment starmentus. Quellas vulan simplamain far curturella, tegnair l'auditori en tensiun.

## Colliaziuns
* Dossier Paraulas rumantschas sin chattà.ch
Tallahassee

**Tallahassee** è la chapitala dal Stadi da Florida, in dals stadis federativs dals Stadis Unids da l'America. Sia populazuin munta a 181.376 abitants (2010).

## Geografia
Tallahassee ha ina surfatscha da 268 km².

## Colliaziuns
* Pagina uffiziala
Juneau (Alasca)

**Juneau** è la chapitala dal Stadi da Alasca, in dals stadis federativs dals Stadis Unids da l'America.

La citad ha ina surfatscha da 8.430,40 km² ed ina populaziun da 30.988 avdants (dumbraziun dal 2010).

## Colliaziuns
* Pagina uffiziala
Val Stussavgia (vischnanca)

**Val Stussavgia** (tud. *Safiental*) è ina vischnanca politica svizra dal chantun Grischun. Ella appartegna al district Surselva. La val da medem num s'extenda da la sbuccada da la Rabiusa en il Rain Anteriur en il nord fin al Piz Calandari (tud. *Safierberg*) al passadi per Spleia en il sid.

La vischnanca è naschida il prim da schaner 2013 tras la fusiun da las vischnancas anteriurmain autonomas da Stussavgia, Tenna, Valendau e Versomi. Ils vitgs Stussavgia e Tenna giaschan en la Val Stussavgia entant che Valendau e Versomi sa chattan en la Surselva.

## Galaria

Safien Platz Ansicht.jpg|Stussavgia-Plaz
Tenna.jpg|Tenna
Valendas Ansicht.JPG|Valendau
Versam Oktober 2012.JPG|Versomi


## Colliaziuns

* Vischnanca da Val Stussavgia
Trair schibettas

L'usit dal **trair schibettas** deriva dal temp precristian. En il Grischun exista el anc a Dardin, Danis/Tavansa ed a Vaz Sut. Ils giuvens dal vitg preparan las schibettas or da lain-ogn ch’els tiran ardentas fermadas vi di’in bastun sur in baun giu vers la val. La schibetta vegn mintgamai deditgada ad ina persuna (surtut a giuvnas): «Oooh, tgei biala schibetta per...». Schibettas che na sgolan betg bain a val vegnan numnadas ‘tgagiarars’ e vegnan deditgadas (per sgnocca) a persunas plitost betg bainvesidas: «Oooh, tgei bi tgagiarar per...».

## Igl usit „trer schibettas“

La sonda suenter la mesjamna da tschendra sa rimnan ils giuvens la saira vers las set avant baselgia. Mintgin porta sias schibettas liadas enturn il corp, radund 60 schibettas per persuna. I suonda in til cun tizuns da la via ch'ins è arrivà al Plaun da schibas, nua ch'ils giuvens envidan in fieu. Las schibettas vegnan tegnidas vi dal bastun-coller en il fieu, enfin ch'ils urs èn da burnida. L‘emprima schibetta vegn sajettada a las 20.00. Il president da l'uniun da giuventetgna d'astga trer l'emprima schiba. Alura po mintgin tegnair sia schibetta en il fieu e la sajettar a val sur in baun da lain. 
Cun trair la schibetta clom'ins dad ault: „Ooooo tgei biala schibetta per ...“ Ei segua  in num d’ina matta.

## Co fan ins schibettas?
Schibettas vegnan fatgas ord lenn-ogn. Il lenn procureschan ins per exempel cun la giuventetgna dil vitg ni sch‘ins ei aunc buca en la giuvetegna persuls. Avon ch‘ins derscha la plonta meran ins che ella ei rodunda, ch‘ella ha l‘endretga grossezia e ch‘ella ha buca memia biara roma. Suenter ch’ins ha dersch la plonta vegn il best tigliaus cun la resgia da mottor en tocca da circa 20 cm. Quella tocca tschentan ins si dretg e fenda quella alura alla diagonala en tocca pli pintga da circa 8cm grossezia. Quei fan ins cun ina mazza.
Lu tschentan ins in da quells tocs e noda il punct central da quella. Sco proxim fan ins cun la maschina da furar ina ruossna tier il punct central(la grossezia dil trader sesanfla d’enter 22 e 18.Quei san ins far sco ins vul.).Silsuenter dattan ins a quella tocca cun la segir ina groba fuorma d’ina piramida (meglier ch‘ins fuorma cun la segir e pli tgunsch ch’ei va da luvrar cun il cunti da trer). 
Sco proxim drovansa in baun da trer, ei va era cun in fest che ha la grossezia da 22-18(tut tenor tgei grossezia dalla ruossna centrala che ins ha elegiu)ch‘ins ferma agrad si per exempel vid ina meisa. Cun il cunti da trer dattan ins alla schibetta ina uliva fuorma che va centra[entuorn la ruossna) encunter ensi. Silsuenter taglian ins la schibetta rodund cun ina maschina da tigliar.

## Intec davart la historia dil „trer schibettas“
L'usit da trair schibettas era ina giada derasà pli u main en l'entira Europa preromana en il territori celtic-retic. El è vegnì menziunà l'emprima giada en in document l'onn 1090. Entras ina schibetta ha in bajetg lateral da la claustra da Lorsch piglià fieu ed è brischà.
Chicago

**Chicago** è la citad pli populada da l'Illinois, in dals stadis federativs dals Stadis Unids da l'America.

La citad ha ina surfatscha da 606&nbsp;km² ed ina populaziun da 2.707.120 (dumbraziun dal 2011).

## Colliaziuns
* Pagina uffiziala
Terz cudesch da Moses

Il **terz cudesch da Moses** (eir numno *Leviticus* in lingua latina seguond la schlatta sacrela traunter las razzas d'Israel u *Wajikra* in lingua hebraica per motiv dals prüms pleds dal cudesch ויקרא, que voul dir *el ho clamo*) es ün cudesch biblic e la terza part da la Tora güdeva respectivamaing dals cudeschs da Moses aint il Vegl Testamaint tar ils cristiauns.

## Cuntgnieu
Il cudesch tematisescha in 27 chapitels in prüma lingia il cult divin aint ed intuorn il taimpel da Gerusalem e las incumbenzas sacrelas dals preirs e sacerdots. Ils preirs simpels, ils uschedits *levits*, chi haun do eir il nom al cudesch, as chattan be in ün unic lö.

Il di da la reconciliaziun, *Jom Kippur*, vain descrit in chapitel 16.

### Ledscha da senchited
Ils chapitels 17-26 sun dedichos a la *ledscha da senchited*. Ils möds da cuntegn permiss in vista a spaisas e bes-chas da sacrifizi staun aint il center. Que es tenor la cretta giudeva da grand'importanza perche cha'l saung chi vain spans es il purteder da la vita e dimena sanctificho a Dieu.

## Recepziun
I'l spazi dal giudaissem vain il cudesch onuro scu il fundamaint da l'instrucziun religiusa da la giuventüna.
Il cristianissem invezza es resto pel solit in distanza vers il cudesch e'l interpretescha be simbolicamaing.

## Colliaziuns
* Il terz cudesch da Moses sülla pagina d'internet ''www.bibelwissenschaft.de'' (tudas-ch)
Chittagong

**Chittagong** (bengal: চট্টগ্রাম, Caṭṭagrām, Chattagram) è ina citad dal Bangladesch. Cun 2'123'709 abitants en la citad sezza e 3'672'366 en l'aglomeraziun (1. da schaner 2005) è ella la segund pli gronda citad dal pajais, suenter la chapitala Dhaka ed avant Khulna. Chittagong è la chapitala d'in district e d'ina divisiun da medem num.

## Geografia
Chittagong giascha en il sidost dal pajais ed è circumdà da palmas, collinas verdas e flums.

### Clima
Las temperaturas varieschan tranter 19 °C il schaner e 28 °C il matg. La stad èsi da quintar cun precipitaziuns autas.

## Economia

Chittagong è in center d'economia cun grond'impurtanza per il pajais. La citad è ina zona economica speziala ed i exista in'interpresa d'atschal, raffinarias da petroli, construcziun da navs sco era las industrias da cement, textilias e tgirom dal pajais. Chittagong ha il pli grond port da mar dal Bangladesch, ch'è responsabel per ina considerabla part dal commerzi internaziunal. Ils plazzals da demoliziun enturn Chittagong appartegnan als centers da l'industria da demoliziun da navs dal mund.

Sco consequenza da la creschientscha economica rapida patescha la citad d'ina contaminaziun da smog fitg auta.

Ina part considerabla dals abitants lavura en las fabricas da textilias.

## Istorgia
A partir dal 9aval tschientaner appartegneva Chittagong al Reginavel d'Arakan, dapi il 1666 a Bengala ed il 1760 è ella vegnida cedida als Englais.

Da Pasca 1930 èsi vegnì tar la Revolta da Chittagong, ina da las pli grondas revoltas cunter il domini colonial britannic. Sut la guida da Surya Sen han ins assaglì duas casernas.

Il december 2010 hai dà a Chittagong confruntaziuns violentas tranter lavurers da l'industria da textilias e forzas da segirtad. Latiers èn trais persunas mortas e 185 vegnidas blessadas. Ils protests èn ruts ora perquai ch'intgins interpresas n'èn betg sa tegnidas vi da la paja minimala legala.

## Populaziun
En la regiun metropolitana da Chittagong vivan 3,7 milliuns persunas. L'islam è la religiun la pli derasada. 84 pertschient da la populaziun èn muslims, 14 pertschient èn hindus e 2 pertschient professeschan il budissem theravada.

## Attracziuns
En la regiun datti bleras moscheas e blers minarets.

## Persunalitads
* Muhammad Yunus (* 1940), econom e purtader dal Premi Nobel per la pasch

## Colliaziuns

* In film documentar davart Chittagong (per tudestg)
Sur En (Ardez)

**Sur En** es ün pitschen cumün in Engiadina Bassa aint il chantun Grischun (Svizra). Politicamaing fa’l part dal cumün dad Scuol.

Sur En es situà sün üna spuonda da la vart dretta da la val dal En sün circa 1470 m.s.m. El consista da dudesch chasas ed üna pitschna baselgia romanica. Aint il center dal cumün es la plazza da bügl. L’inviern es Sur En abandunà, ma la stà es Sur En lö da vacanzas pels pacs proprietaris da chasa indigens ed esters.

A Sur En spordscha l’Academia d’art cuors da pittüra.

Üna da las chasas es abundantamaing ornà cun sgrafits dal artist Engiadinais Steivan Liun Könz, ün’otra dà in ögl causa seis disegns richs.

## Gallaria

Sur En Haus.JPG|*Chasa da tulipanas*, vi da la plazza da bügl.
Sur En Könz6.jpg|Sgrafit da Steivan Liun Könz.
Sur En Könz3.jpg|Figüra da Steivan Liun Könz.
Haus in Sur En 2.jpg|Vi da la plazza da bügl.


## Colliaziuns
* Pagina ufficiala dal cumün dad Ardez
* La baselgia sülla Vichipedia tudais-cha

## Indicaziuns da las funtanas
Lumnezia

**Lumnezia** (*Lugnez* en tudestg) ei ina vischnaunca politica svizra en il chantun Grischun. Ella ei situada en la Val Lumnezia ed appartegnava entochen 2015 al circul Lumnezia dal district Surselva.

Ses abitants èn ils **lumnezians** e las **lumnezianas**.

## Istorgia
La vischnaunca ei naschida il 1. da schaner 2013 tras la fusiun da las vischnauncas anteriurmain autonomas da Cumbel, Degen, Lumbrein, Morissen, Suraua,  Vignogn, Vella e Vrin. La vischnaunca da Suraua sezza è sortida l'onn 2002 ord la fusiun da Camuns, Surcasti, Tersnaus ed Uors-Peiden, tuts ein oz vischinadis da Lumnezia. 
Il titel da lavur oriund, Val Lumnezia, ei vegnius bandunau per evitar scumbigls cun la vallada perquai che lezza cumprenda dapli vischnauncas che mo ils candidats da fusiun.

## Colliaziuns

* Pagina-web uffiziala da la vischnanca
* Dossier Val Lumnezia sin chattà.ch
Quart cudesch da Moses

]
Il **quart cudesch da Moses** (eir numno *Numeri* in lingua latina seguond il pled grec Αριθμοί = *cifras* u alternativmaing *Bemidbar* in lingua hebraica per motiv dals prüms pleds dal cudesch בַּמִּדְבָּר, que voul dir *aint il desert*) es ün cudesch biblic e la quarta part da la Tora güdeva respectivamaing dals cudeschs da Moses aint il Vegl Testamaint tar ils cristiauns. 

## Cuntgnieu
Partieu aint in 36 chapitels tematisescha il cudesch ils seguaints evenimaints:
* L'innumbraziun e l'uorden da chamineda dals Israelits
* La proclamaziun da ledschas da diversas sorts
* La chamineda dal Sinai fin al cunfin dal pajais Canaan
* La fermeda in Moab avaunt il passagi sur il Jordan
* Las staziuns sülla via d'Egipta fin Moab 
* Ils fats avaunt l'entreda aint il pajais Israel

## Litteratura
* Daniel Krochmalnik: *Schriftauslegung. Die Bücher Levitikus, Numeri und Deuteronomium im Judentum.* (= Interpretaziun da scrittüra. Ils cudeschs Leviticus, Numeri e Deuteronomium i'l giudaissem), Neuer Stuttgarter Kommentar. AT 33/5. Chesa editura Katholisches Bibelwerk, Stuttgart 2003, ISBN 3-460-07335-7.
* Horst Seebass: *Numeri*. Biblischer Kommentar – Altes Testament 4.tom 2: *Numeri 10,11 – 22,1.* 2003, (374 pag.) ISBN 3-7887-1475-1.
* Ludwig Schmidt: *Das vierte Buch Mose – Numeri, 10,11 – 36,13.* Das Alte Testament deutsch 7/2. Vandenhoeck & Ruprecht, Göttingen 2004, ISBN 3-525-51128-0.
Tschintgavel cudesch da Moses

Il **tschinchevel ([[Rumantsch Grischun|Rumauntsch Grischun]]: tschintgavel) cudesch da Moses** (eir numno *Deuteronomium* in lingua greca latiniseda = *seguonda ledscha*, manageda es la seguonda vouta dal artschaiver ils desch cumandamaints zieva il raquint dal seguond cudesch da Moses aint ils chapitels 19 e 20) es ün cudesch biblic e la tschinchevla e dimena ultima part da la Tora güdeva respectivamaing dals cudeschs da Moses aint il Vegl Testamaint tar ils cristiauns. 
La noziun hebraica es *Devarim (‏דְּבָרִים‎)*, que voul dir „pleds, sentenzchas“, e deriva da la prüma frasa dal cudesch (‏אֵלֶּה הַדְּבָרִים‎ Eleh ha-Devarim per „que sun ils pleds...“).

## Commentaris da la scienza dal Vegl Testamaint
* Karin Finsterbusch: *Deuteronomium. Eine Einführung. (= Üna introducziun)* UTB 3626. Chesa editura Vandenhoeck  & Ruprecht, Göttingen 2012. 
* Eduard Nielsen: *Deuteronomium (Handbuch zum Alten Testament [= Manuel davart il Vegl Testamaint] I,6).* Mohr (Siebeck), Tübingen 1995, ISBN 3-16-146253-X.
* Udo Rüterswörden: *Das Buch (= Il cudesch) Deuteronomium (Neuer Stuttgarter Kommentar: Altes Testament 4).* Katholisches Bibelwerk, Stuttgart 2006, ISBN 978-3-460-07051-6.

## Colliaziuns
* Udo Rüterswörden: Deuteronomium. In: Michaela Bauks, Klaus Koenen, Stefan Alkier (Edituors): Das wissenschaftliche Bibellexikon im Internet (WiBiLex) = Il lexicon scientific da Bibgia aint in l'internet, Stuttgart 2006 seg.
Wilhelm Röntgen

**Wilhelm Conrad Röntgen** (* 27 da mars 1845 a Lennep, oz part da Remscheid; † 10 da favrer 1923 a Minca) è stà in fisicher tudestg. 

El ha scuvrì ils 8 da november 1895 a l'Institut fisical da l'Universitad da Würzburg ils radis Röntgen ch'èn vegnids numnads tenor el. Per questa scuverta ha el retschavì il 1901 l'emprim Premi Nobel per Fisica. Sia scuverta ha revoluziunà tranter auter la diagnostica medicinala ed ha manà ad autras enconuschientschas impurtantas dal 20avel tschientaner, sco per exempel la perscrutaziun da la radioactivitad.

## Annotaziuns
Trient

Il num **Trient** u **Trent** po sa referir a:
* ina citad en Italia, vesair Trent
* la provinza autonoma a da Trent u Trient, il Trentino
* l'archuvestgieu da Trent
* in concil ecumenic, il concil da Trent

**Trient** è plinavant:
* ina vischnanca svizra en il chantun Vallais, vesair Trient (VS)
* in flum en il chantun Vallais, vesair Trient (flum)
* in glatscher en il chantun Vallais, vesair glatscher dal Trient
* in instrument astronomic antiquità, vesair Trient (astronomia)

**Trient** è il num da famiglia da:
* Ambros Trient (1827–1900), inschigner da construcziun tudestg
Georg Fient

**Georg Fient** (* 30 d'avrigl 1845 a Pany, vischnanca da Luzein; † 5 da settember 1915 a Cuira, refurmà, burgais da Luzein) è stà in politicher, scriptur e publicist svizzer.

## Vita e carriera politica
Georg Fient è naschì l'onn 1845 a Pany en la vischnanca da Luzein en il Partenz. El ha frequentà la scola primara a Luzein e suenter il seminari scolastic a Cuira, ch'el ha bandunà cun il diplom da magister. En quella funcziun ha el lavura l'emprim a Trin, pli tard ad Eichberg en il chantun Son Gagl e lura a Küblis-Davlazza, nua ch'el ha dirigì l'emprima scola reala dal lieu. Silsuenter è el vegnì elegì sco magister a la Musterschule a Cuira.

Il 1881 è Fient entrà en la politica. Da quel on fin il 1891 era el secretari da la Regenza e lura fin il 1912 directur da la Chanzlia chantunala. Or da motivs da sanadad è el sa retratg en quel onn ed ha passentà anc trais onns en greva malsogna. Georg Fient è mort l'entschatta da settember 1915 en la vegliadetgna da 70 onns a Cuira.

## Il publicist e scriptur
Dasper si'activitad politica è Georg Fient sa profilà sco scriptur e publicist. Er en quest'ultima funcziun ha el gì grond'influenza sin la politica chantunala.

En ils onns 1880 è Fient stà redactur dal *[[Bündner Volksblatt]]*, il 1901 ha el surpiglià la redacziun da la *Prättigauer Zeitung* nov fundada (oz *[[Prättigauer und Herrschäftler]]*) ed il 1905 quella dal *[[Graubündner General-Anzeiger]]*.

Sco scriptur è Georg Fient vegnì popular cun las monografias *Das Prättigau* e *Das St. Antöniertal* ma era cun toms da raquints sco *Ernstes und Heiteres*, *Winter- und Frühlingsblumen* e particularmain cun sias *Lustig G’schichtenä* dal 1898.

## Litteratura
* 
* Necrolog senza titel en il Fögl d'Engiadina da sonda, 11 da settember 1915
Superstiziun

**Superstiziun** (derivand dal pled latin *super-stes* = *stand survart*) es üna noziun bod adüna negativa e pegiorativa chi significha möds da's cuntgnair u idejas religiusas chi staun cunter l'egna oppiniun da vaira cretta.

Il rimprover d'esser superstizius vain i'l temp modern eir da la vart da las scienzas natürelas ed as drizza vers ils aderents da las religiuns insomma.

La psicologia tratta da superstiziun in connex da sentir, penser ed agir magicamaing.

## Istorgia
Tal rapreschantant da l'antica classica Marcus Tullius Cicero vain superstiziun druveda scu la noziun cuntraria a religiusited. Düraunt cha l'ultima es qualchosa da valur, managia superstiziun üna pratscha dal cult divin melsauna ed exagereda.

Teoretiker principel da la superstiziun eira infra il spazi dal cristianissem Augustinus da Hippo. El descriva ils cults dals pajauns e dals eretics ch'els sajan expressiuns d'üna cretta fosa e dimena da superstiziun.

## Litteratura
* Dieter Harmening: *Wörterbuch des Aberglaubens* (= pledari da la superstiziun), 2. ediziun examineda ed ingrandida, Reclams Universal-Bibliothek 18 620, Stuttgart 2009, ISBN 978-3-15-018620-6.

## Colliaziuns
* Prouvas da declarer l'origen e'l svilup dad imaginaziuns paranormelas
Cretta

**Cretta** (in Rumauntsch Grischun *cretta* u *cardientscha*) managia ün möd da's cuntgnair chi viva tuottafat da fiduzcha in üna pussaunza superiura, pelpü in ün esser divin.

## [[Bibgia]]
Il Nouv Testamaint preschainta illa charta als Ebreers üna definiziun da cretta:

## Cristianissem
I'l cristianissem as volva il crettaivel vers Dieu e renunzcha a perseguiter inavaunt motivs egoistics.

La baselgia d'antica tardiva e pü tard la baselgia romauna catolica quintan la cretta suot las 7 *virtüds telogicas (resp. cristiaunas).

La [[refurmaziun]] intuna il connex da la cretta cun la [[tschertezza da salvamaint]].

== Litteratura ==
* Günter Lanczkowski ed oters, Artichel: *Glaube'', I-VI., in: Theologische Realenzyklopädie, Tom 13, paginas 275-365.

## Colliaziuns
* [Litteratura davart cretta in vista da la [teologia sistematica]]
Baselgia catolica romana

La **baselgia catolica romauna** (in rumauntsch grischun *baselgia catolica romana* u *baselgia roman-catolica*), es la confessiun la pü granda infra il cristianissem e cumpiglia arduond 1,8 milliards aderents sül muond inter.

## Structuras
La baselgia catolica romauna as basa sün üna ierarchia stricta chi vo da suringiò: da Gesu Crist svessa artschaiva il papa sia pussaunza, ils uvais-chs dal papa ed ils preirs darcho dals ovais-chs.

Simon Petrus vela illa tradiziun per il prüm papa, e cun el cumainza *la suczessiun apostolica*. Dimena as chatta eir il center dal catolizissem fin hozindi a Roma scu al lö da la mort da martir da Petrus.

Dals clerikers sun separos ils uschedits laics.

## [[Sacrament|Sacramaints]]
La doctrina da la baselgia disferenzchescha set sacramaints:
* il battaisem
* la craisma
* il matrimoni
* l'ordinaziun al preir
* la penitenza
* la Sencha Tschaina
* l'uncziun dals amalos e dals muribunds

## Litteratura
* Medard Kehl: *Die Kirche. Eine katholische Ekklesiologie* (= La baselgia. Üna ecclesiologia catolica), Würzburg 2001; ISBN 3-429-01454-9.
* Hans Küng: *Kleine Geschichte der katholischen Kirche* (= Istorgetta da la baselgia catolica), Berlin 2002; ISBN 3-442-76039-9.

## Colliaziuns
* Dossier Baselgia catolica sin chattà.ch
* La pagina d'internet uffiziala dal Vatican
Valsot

**Valsot** è ina vischnanca politica svizra en il chantun Grischun. Ella è sortida il 1. da schaner 2013 da la fusiun da las vischnancas da Ramosch e Tschlin.

Il project da fusiun è vegnì lantschà mez zercladur 2009, quai anc cun il num Ramosch-Tschlin. Ils 21 d'october 2001 è il contract da fusiun vegnì approvà dad omaduas radunanzas communalas. L'avrigl 2012 ha il Cussegl grond dal Chantun Grischun autorisà la fusiun.

## Traffic
La via principala 27 traversa la vischnanca.

## Colliaziuns

* Pagina-web ufficiala da la vischnanca da Valsot
* Valsot en il Historisches Lexikon der Schweiz

## Notas
Pany

**Pany** è in vitg en il Partenz mesaun en il chantun Grischun en Svizra

## Istorgia
L'anteriura vischnanca autonoma situada a la spunda dal Luzeinerberg cumpiglia numerus bains singuls tants sco l'aclaun Gadenstätt. Dapi il 1892 appartegna Pany a la vischnanca politica da Luzein, da la quala el furma la pli gronda fracziun.

Il vitg vegn menziunà l'emprima giada en in document dal 1411 sco *Pynnuew*. Ils nums funsils èn per gronda part rumantschs ed han survivì la midada da la regiun al tudestg en il temp modern tempriv suenter l'immigraziun dals Gualsers.

## Populaziun ed infrastructura
La culegna, ch'è anc fermamain marcada da l'agricultura, dumbrava l'onn 2001 var 560 avdants. Dapi il 1927 è Pany accessibel tras la ruta postala Küblis–Sontg Antönia.

Tar l'infrastructura turistica tutga dapi il 1930 in bogn public alpin. Vers la fin dal 20avel tschientaner è vegnì bajegià en vitg da vacanzas da la Reka.

La baselgia refurmada è vegnida erigida l'onn 1705 e stat sut protecziun da monuments.

A Pany sa chatta la scola primara da la vischnanca da Luzein.

## Persunalitads
* Georg Fient (1845–1915), politicher, scriptur e publicist svizzer

## Colliaziuns
* 
* Pany Turissem
Papa

Il **papa** es il cho da la baselgia catolica romauna ed il schef mundiel dal stedi dal Vatican. In medem möd es *papa* u *bap sench* sieu titel religius ed uffiziel. Impü es il papa l'uvas-ch da Roma.

## Istorgia
### Origen
Seguond la cretta catolica deriva l'uffizi papel da Simon Petrus scu da quel apostel chi ho artschvieu da Gesu svess las clevs da tschêl, nempe per lier e schlier pchos. Numno vain in quist connex il lö biblic aint il evangeli seguond Matteus 16,18-19: "(18) Perque di eau [Gesu] a te: Tü est Petrus; e sün quist spelm vögl eau fabricher mia baselgia! Üngün inimih nu saro bun da la ruiner, niauncha la mort bricha. (19) A te vögl eau der las clevs per il nouv muond da Dieu. Que cha tü vainst a declarer impegnativ cò sün terra, que saro impegnativ eir davaunt Dieu" (traducziun da Gion Gaudenz, Il Nouv Testamaint. La buna nouva, 2004).

### L'[[istorgia da la baselgia]]
L'uscheditta *successiun apostolica* - üna chadagna da consecraziuns sainz'interrupziun - dess garantir cha'l Spiert Sench resta sur da tuots temps davent collio cun l'ordinaziun dals papas.

Ils reformatuors dal 16evel tschientiner haun cumbattieu cunter la pussaunza in lur ögls anti-divina ed usurpeda dals papas. In seguit s'haun furmedas baselgias protestantas.

## Varia
La Guardgia svizra papela pissera per la sgürezza dal papa.

## Litteratura
* Georg Denzler: *Das Papsttum* (= *Il papissem*). Chesa editura C.H. Beck, München 1997, ISBN 3-406-41865-1.

## Colliaziuns
* La pagina uffiziela d'internet dal vatican davart il papa Franzais-ch
Iso Camartin

**Iso Camartin** (* 24 da mars 1944 a Cuera) ei in publicist, scribent e moderatur da televisiun svizzer.

## Veta
Iso Camartin ei carschius si a Mustér, nua ch'el ha frequentau la scola claustrala. Dapi 1965 ha el studegiau filosofia e romanistica a Minca, Bologna e Regensburg ed ha promoviu 1971 davart Kant e Fichte. Da 1974 tochen 1977 ha el luvrau sco *research fellow* al Center for European Studies dall'Universitad da Harvard. Sper siu scaffir publicistic ha el giu incumbensas d'instrucziun a diversas universitads svizras.

Da 1985 tochen 1997 eis el staus professer ordinari per lungatg e cultura romontscha all'ETH ed all'Universitad da Turitg. L'onn academic 1989/1990 ei Camartin staus *fellow* al Wissenschaftskolleg zu Berlin. Denter 1996 e 1998 eis el plinavon staus moderatur dall'emissiun *[[Sternstunde Kunst]]* sin SF 1. Da 2000 tochen 2003 ha el menau la redacziun da cultura dil Schweizer Fernsehen. Dalurenneu eis el activs sco publicist e scribent da professiun libra. 2005 ha el teniu il plaid d'avertura pil Premi Ingeborg Bachmann a Klagenfurt.

Iso Camartin ei commember dall'Academia tudestga per lungatg e poesia (DASD) e dall'uniun Auturas ed Auturs dalla Svizra.

## Premis (schelta)
*1986 Prix européen de l'essai Charles Veillon
*1988 Premi Conrad Ferdinand Meyer
*1997 Prix Lipp littéraire
*1998 Premi Johann Heinrich Merck

## Ovras (schelta)
* *Kants Schematismuslehre und ihre Transformation beim frühen Fichte. Zur Ausformung des Identitätsdenkens*. Dissertation, Regensburg 1971
* *Nichts als Worte? Ein Plädoyer für Kleinsprachen*. Artemis, Zürich 1985
* *Lob der Verführung. Essays über die Nachgiebigkeit*. Artemis, Zürich 1987
* *Karambolagen. Geschichten und Glossen*. Artemis, Zürich 1990
* *Von Sils-Maria aus betrachtet. Ausblicke vom Dach Europas*. Suhrkamp, Frankfurt am Main 1991
* *Die Bibliothek von Pila*. Suhrkamp, Frankfurt am Main 1994
* *Nelke und Caruso. Über Hunde. Eine Romanze* (mit Verena Aufferman). Berlin Verlag, Berlin 1997
* *Der Teufel auf der Säule. 52 Flash-Geschichten*. Suhrkamp, Frankfurt am Main 1998
* *Graziendienst*. Suhrkamp, Frankfurt am Main 1999
* *Hinauslehnen. Geschichten, Glossen*. Suhrkamp, Frankfurt am Main 2000
* *Jeder braucht seinen Süden*. Suhrkamp, Frankfurt am Main 2003
* *Belvedere. Das schöne Fernsehen*. Suhrkamp, Frankfurt am Main 2005
* *Bin ich Europäer? Eine Tauglichkeitsprüfung*. C. H. Beck, München 2006
* *Die Geschichten des Herrn Casparis*. C. H. Beck, München 2008
* *Schweiz* (ella seria *Die Deutschen und ihre Nachbarn*). C. H. Beck, München 2008

## Ligioms
* Iso Camartin sin Perlentaucher
Foura Chagnoula

La **Foura Chagnoula** es ün cuvel sper Ardez in Engiadina bassa (Svizra).

## Situaziun
La Foura Chagnoula es situada a 1475 m.s.m var 800 m a l’ost dal center dal cumün dad Ardez, aint in üna cuntrada cun god e plaina sfessas. Üna foura cun ün diameter da trais meters maina verticalmaing aint il cuvel dad üna chafuolezza da 28,2 meters. La foura as rechatta ca. 50 m sur la viafier retica e var 80 m sur la via principala 27.

## Ütilisaziun dal cuvel

Il cuvel es cuntschaint da vegl innan e gniva ütilisà per l'allontanamaint da cadavers d'animals: Inters püerchs, bouvs, vadels, vachas e chavals morts gnivan büttats aint illa foura.

Grazcha a l’otezza dal cuvel nu penetraiva ingün'odur da cadaver oura, adonta da la gronda massa d'armaints morts büttats aint a la foura. Hoz es il piz da la muntogna da cadavers situà 14,7 meters suot l'entrada e ragiundscha dimena circa la mezz'otezza dal cuvel.

Grazcha a quist cuvel nu staiva il cumün parderdscher dürant tschientiners - sco prescrit normalmaing illa regiun - ün lö ufficial per cadavers ingiò cha'ls animals d’eiran d’interrar almain 1,25 meters suot la surfatscha da la terra.

## Construcziun da la viafier 1909 fin 1913

L'entrada da la foura es situada orizontalmaing 60 meters davent dal traget da la Viafier retica Bever-Scuol/Tarasp.

Dürant la construcziun dal traget da la viafier a partir dal 1909 as faiva cun dret pissers scha la gallaria Craista (500 meters) be suot la staziun d’Ardez pudess tocker il cuvel, pustüt perquai chi nun as cugnuschaiva las dimensiuns dal cuvel quella jada.

Effectivamaing nu s'extenda il cuvel tenor il savair actual fin al nivel da la gallaria, perquai nun haja dat ingüna colliaziun tanter il cuvel e la gallaria.

## Exploraziun

Il cuvel gnit perscrutà e masürà la prüma jada al principi da schner dal 1965, da commembers da la Società Svizra da Speleologia. Üna gruppa plü gronda dal lö exploret il cuvel il schner dal 1986.

Uschigliö nun es il cuvel accessibel al public. La foura vain sgürada dad üna saiv cun l'otezza dad ün uman.

## Litteratura

* Jon Claglüna: *Höhle als Tierfriedhof in Ardez (La Foura Chagnoula)*. Aint in: Bündner Kalender, Ann. 156, 1997, p. 88–89.
* Jon Claglüna: *Ardez – Ortsgeschichte.* Ediziun privata, Ardez 2001.
Dieu

**Dieu** es üna noziun centrela da bod tuottas religiuns e significha ün oget d'adoraziun e da glorificaziun tres umauns.

Il penser structuro davart dieu(s) e da sia/lur relaziun(s) cul muond e cun l'orma es chosa da filosofia e teologia.

## Fuormas da cretta in dieu
A's po disferenzcher scientificamaing 
* la cretta in robas animedas, inua cha dieus scu spierts penetreschan tuot il muond e vivan dapertuot, l'uschedit *animissem*
* la cretta in püs dieus, l'uschedit *politeissem* (grec *polys* = *püs*, *teos* = *dieu*)
* la cretta in be ün unic dieu, l'uschedit *monoteissem* (grec *monos* = *ün*), impustüt in giudaissem, cristianissem ed islam

## Citat
«Vi dal quêl tü pendast tieu cour - que es tieu Dieu !» (Martin Luther)

## Litteratura
* Hans-Joachim Klimkeit (ed.): *Götterbild in Kunst und Schrift* (= Imagnas da dieus in art e scrittüra), Bonn 1984, ISBN 3-416-04002-3

## Colliaziuns
* Üna survista da ponderaziuns da diversas sorts davart dieu e dieus (per inglais)
Igl Grischun Central

***Igl Grischun Central*** è stà l'emprima gasetta rumantscha en il Surmeir. Ella è vegnida fundada e redigida da Leza Uffer e cumparida tranter l'october 1946 e l'avrigl 1948. Uffer ha edì il fegl cun il suttitel *Gasetta per Surmeir* en in «surmiran moderà», ch'era l'emprim pass en direcziun da ses interrumantsch.

*Igl Grischun Central* è vegnì stampà en la chasa editura dals *Iertavels da [[Josef Casanova|J. Casanova]]* a Cuira, oz Casanova Druck und Verlag AG.

## Litteratura
* Anna Maria Cantieni: *Geschichte der rätoromanischen Presse in Graubünden.* 1984 (o.t. p. 36)
* Alexi Decurtins: *In semperviva. Las emprovas d'unificaziun dils idioms romontschs.* En: *Annalas da la Societed Retorumantscha.* 98 (1985) (digitalisat)

## Notas
Nogger

**Nogger** ei ina marca da glatsch che vegn producida da Langnese.

Nogger ei vegniu importau sut la marca *nogger neu* en la Germania igl onn 1964, cun quei ei nogger ina dallas pli veglias sortas da glatsch dad Unilever.

## Variantas
### Nogger
*Nogger* consista da crema da vaniglia cun in cuvrida dad ina lasura cun cacao, grass ed nitschola.

### Nogger Choc
Sco secund ei *Nogger Choc* vegnius iportaus igl onn 1986. Ei consista d'in coc da crema da nuschs-nugat e crema da tschughalatta stgira.

### Bastunet Nogger
Plinavon dat ei oz aunc il *bastunet da Nogger* cun in coc da caramella enstagl da nuschs e nugat ed igl bastunet ha negin moni ed aschia ein oz treis sorts Nogger per cumprar.

## Reclama
Biars onns fageva la marca reclama cun il slogan «Nogger Dir einen!». Quei slogan sesanfla aunc oz sin il pachetadi ed ei era protegius sco marca.

## Ingredienzas
In *Nogger Classic* peisa 69 gramms ed ha ina valur energetica da 210 kilocalorias (870 kilojules). Ei consista da lasura da grass, nitscholas, latg, grass vegetaric, cacao, frina da salin, emulgatur, sal ed aroma.

## Annotaziuns
Profets biblics

Ils **profets biblics** fuorman scu ils *Nebiim* (‏נְבִיאִים‎, ebraic) la seguonda part dal Tenach dals Güdevs e sun ün bloc coerent aint il Vegl Testamaint dals cristiauns .

## La particularited dals profets in Israel
Cunter l'imaginaziun populera nun es steda l'incumbenza principela dals profets in prüma lingia il sguard aint in l'avegnir, bgeraunz la critica vi da stedis inacceptabels dal temp preschaint.

Ün profet in Israel d'eira adüna üna persuna chi surgniva ün clam da Dieu svess, da *Jahwe*, e chi discurriva da quist mumaint davent ils pleds da Dieu, in surpigliand ün substitut e siand ün portavusch da la vöglia divina.  

A vegnan disferenzchos d'üna vart profets dal Israel tampriv chi nun haun relascho töchs da scrit e da l'otra vart profets pel solit pü tards, dals quels sun scrits sü pleds originels fin a cudeschs cumplets.

## Profets singuls aunz l'exil a Babilonia

* Samuel
* Natan
* Ahia da Silo
* Micha ben Jimla
* Elija

Quistas figüras e lur istorgias vegnan descrittas infra la Bibgia aint i'ls 

### cudeschs dals uschedits ''profets anteriurs''
* Josua
* ils güdischs
* ils duos cudeschs da Samuel
* ils duos cudeschs dals raigs

## Ils profets da scrit illa rouda biblica
### Ils uschedits ''profets grands'' u ''profets davous''
* Esaja
* Jeremia 
* Ezechiel
* Daniel (tar ils Güdevs ün cudesch dals ketuvim)

### Ils uschedits ''profets pitschens'' u il ''cudesch dals dudesch profets''
* Hosea
* Joel
* Amos
* Obadia
* Jona
* Michea
* Nahum
* Habacuc
* Zefania
* Hagai
* Sacharja
* Maleachi

## Litteratura
* Gerhard von Rad: *Theologie des Alten Testaments (= La teologia dal Vegl Testamaint)*, Tom II, Die Theologie der prophetischen Überlieferung (= La teologia da la tradiziun profetica), Chesa editura Christian Kaiser, Minca 1960.
Ketuvim

Suot ils **ketuvim** (minchataunt eir scrit: *ketubim*, *ketuwim*, ebraic: כְּתוּבִים per *las scrittüras*) vain incletta la terza part da la Bibgia ebraica dals Güdevs sper la Tora (tschegn) e'ls Nevi'im (profets). 

## Cuntgnieu
* ils psalms
* il cudesch da Giob
* il cudesch dals proverbis
* ils tschinch uschedits *megillot* (= rollas da cudesch): 
** il cudesch da Rut 
** la chanzun da las chanzuns 
** il cudesch da l'ecclesiast 
** las lamantaziuns 
** il cudesch dad Ester
* ils quatter cudeschs istorics: 
** il cudesch da Daniel
** Esra
** Nehemia
** e'ls duos cudeschs da cronica

## Origen
Il process da la canonisaziun ho glivro arduond dal 100 zieva Cristus. La granda part dals ketuvims gniva considereda però già intuorn 190 aunz Cristus scu integreda aint illas scrittüras senchas.

## Giudaissem
In reguard a lur valur e lur adöver i'ls cults divins illas sinagogas sun ils ketubim suottamiss a las duos otras parts dal Tenach.

## [[Cristianissem]]
La tradiziun cristiauna quinta Giob, ils psalms, ils proverbis, a l'ecclesiast e la chanzun da las chanzuns als *cudeschs poetics* dal Vegl Testamaint, düraunt Esra, Nehemia e'ls duos cudeschs da cronica serran giò la part dals *cudeschs istorics*.
Gimnastica als urdeins

La **gimnastica als urdeins** u **Gimnastica d'urdains** (ni era **gimnastica artistica**) ei ina disciplina olimpica individuala. La finamira eis ei da far in exercezi tenor criterias (tecnica e posiziun dil tgierp) fixadas. Entras la gimnastica vegn promoviu la coordinaziun e cundiziun, denton era curascha e disciplina dil tgierp.

En Svizra fan ins la differenza denter gimnastica artistica e gimnastica d'urdeins. En la gimnastica artistica han ins: rec, barra, cavagl (Pauschenpferd), rins, plantschiu, barra asimetrica, barra d'equiliber (Schwebebalken) ed urdeins da siglir sco buc, arcun (Kasten), cavagl e trampolin (Sprungtisch). Per la gimnastica d'urdeins han ins pli paucs elements, numnadamein: plantschiu, rins, trampolin, rec e barra (gliez han denton mo ils umens). La cundiziun da partenza per valetar ils exercezis ei 10.00. Da quella nota vegn tratg giu puncts tut tenor con bein ed exact ch'ins fa gimnastica. Suenter che tuts han finiu dati ina proclamaziun dals resultats. Quels che ein sin il podest servegnien ina medaglia e 1/3 da tut quels da las medemes kategories servegnien in premi.

## La gimnastica en Svizra
La **gimnastica als urdeins** ei oravontut derasada en Svizra, nua ch'ella s'auda tier il sport popular. La **gimnastica artistica** denton ei in sport da prestaziun che vegn practicau sin l'entir mund ed ei ina disciplina olimpica. En la gimnastica als urdeins fan las mattatschas lur exercezis vid quatter diferents, buobs vid tschun differents urdeins. Ils urdeins ein reck, sigliera, rings e plantschiu e per ils buobs aunc barra. En ina concurrenza sto mintga participont mussar in exercezi vid mintga urdein che sto consister da quatter tochen sis elements (priu ora dil exercezi vid la sigliera che consista mo d'in element). Ils arbiters valeteschan ils elements tenor la tecnica e la posa che quel che presentescha il exercezi muossa cun trer giu ils sbagls dalla nota da partenza 10.00.

Ei dat differentas categorias che van dalla categoria 1 tochen 7, dasperas dat ei aunc la categoria «dunnas», en la quala ch'ins ei cun 18 tochen ca. 25 onns.
Suriname

Il **Suriname** è in pajais da l'America dal Sid. Sia chapitala è Paramaribo.
Sia surfatcha è da 163.821 km² e sia populaziun è da 560.157.

Cunfinescha cun la Guyamna al ves, la Guyamna franzos al ost, ed l'Atlantic i nord, e la Brasilia al sid.


Image:Suriname in its region.svg
|


## Annotaziuns
Scienza

La **scienza** (dal latin *scientia* che munta «savida») è in'interpresa sistematica che stgaffescha ed organisescha savida en furma d'explicaziuns cumprovabalas e predicziuns davart l'univers. En ina muntada pli veglia e stretgamain parentada sa referescha «scienza» ad ina collecziun da savida sezza che sa vegnir explitgada raziunalmain ed applitgada fidaivlamain. Dapi l'antica è la scienza sco tip da savida colliada fermamain cun la filosofia. En il temp modern tempriv èn ils pleds «scienza» e «filosofia» vegnids duvrads en maniera remplazzabla l'in cun l'auter. Cun l'entschatta dal 17avel tschientaner è la filosofia da la natira (che ha oz num scienza natirala) vegnida considerada sco rom separat da la filosofia. Il pled «scienza» è dentant vegnì duvrà vivavant en in senn che descriva la savida fidaivla sur d'in tema en la medema maniera ch'el vegn anc oz duvrà en noziuns modernas sco scienza da bibliotecas u scienza politica.

En il diever linguistic modern sa referescha «scienza» il pli savens ad ina tecnica d'acquistar savida e betg mo a la savida sezza. El vegn savens tractà sco sinonim per «scienzas natiralas e fisicalas» ed è cun quai restrenschì sin quels roms che stattan en connex cun ils fenomens da l'univers material e lur leschas, mintgatant cun l'exclusiun implicita da la matematica pura. Quai è uss il senn dominant en il diever general. Quel senn pli stretg da «scienza» è sa sviluppà cur che scienziads sco Johannes Kepler, Galileo Galilei ed Isaac Newton han cumenzà a formular las *[[lescha fisicala|leschas da la natira]]* sco las leschas da moviment da Newton. En lezza perioda èsi daventà pli commun da sa referir a la filosofia da la natira sco «scienzas natiralas». En il decurs dal 19avel tschientaner è il pled «scienza» vegnì pli e pli associà cun la metoda scientifica, ina maniera disciplinada da perscrutar il mund natiral ch'includa la fisica, la chemia, la geologia e la biologia. Medemamain en il 19avel tschientaner ha il teolog-natiralist William Whewell stgaffì il pled *[[scienzià]]* per differenziar quels che tschertgan savida davart la natira da quels che tschertgan savida sur dad autras disciplinas. Quai ha dentant mess il studi dal partratgar uman e da la societad en ina situaziun linguistica intscherta, quai ch'è vegnì schlià cun classifitgar quests champs dal studi academic sco scienzas socialas. Similarmain datti oz blers auters champs da studi e savida disciplinads sut la noziun generica «scienza», sco la scienza formala e las scienzas applitgadas.
Ramadan

Il **ramadàn** (arab: رمضان, *ramaḍān* «il (mais) chaud») è il mais da gigina dals Muslims ed il novavel mais dal chalender lunar islamic. Tenor la cardientscha islamica è il Coran vegnì tramess giu en quest mais. Il mais precedent en il chalender lunar islamic è il scha'ban, il seguent è il schawwal.

La festa da la fin dal giginar (arab: *id al-fitr*, tirc: *Ramazan bayramı* u *şeker bayramı* «festa dal zutger» en la lingua dal mintgadi) a la fin dal ramadan e suenter la festa d'unfrenda il pli aut firà islamic.

## Colliaziuns

* Guiu Sobiela-Caanitz: *[http://www.chatta.ch/uploads/tx_icsrg/2009-09-16-LQ-11.pdf La «Notg dal destin». L'islam commemorescha l'entschatta da sia palentada.]* en *[[La Quotidiana]]* dals 16 da settember 2009, p. 11 (datoteca PDF)
* Guiu Sobiela-Caanitz: *[http://www.chatta.ch/uploads/tx_icsrg/2001-11-08-LQ-18.pdf La religiun d'ina milliarda umans. Per in ramadàn senza attatgas militaras.]* en *La Quotidiana* dals 8 da november 2011, p. 18 (datoteca PDF)
* *[http://www.20min.ch/news/kreuz_und_quer/story/17689058 Zehn Fakten zum Ramadan.]* [davart il ramadan en general e si'observaziun en Svizra] en *[[20 Minuten]]* dals 1. d'avust 2011

## Notas
Uors

**Uors** ha differentas muntadas:

;Geografia
* Uors-Peiden, anteriura vischnanca politica, oz en vischnanca da Lumnezia
:* Uors (Lumnezia), anteriura vischnanca grischuna, oz en vischnanca da Lumnezia
* Uors la Foppa, in auter num rumantsch per la vischnanca grischuna da Vuorz